– Першы нумар надрукавалі ў Баранавічах. Спачатку мы раз на месяц выходзілі. Першыя два гады я рукамі газету клеіў, не было праграм для вёрсткі. Тушшу адбіўкі маляваў, шрыфты. Шмат было ручной, арыгінальнай графікі – маёй, Алега Алажэя, Дзяніса Раманюка. Здымкі і малюнкі ўручную выразалі, без сканераў, без інтэрнэту. Спачатку былі кампозеры – такая электрычная друкарская машынка з прымітыўным праграмаваннем. У 1992 годзе ўпершыню з’явіліся камп’ютары чорна-белыя – братняя Польшча дапамагла.